OBH 162/2000
Az állampolgári jogok országgyűlési biztosának jelentése

Előadó: dr. Garamvári Miklós

Az eljárás megindulása:
	A panaszos beadványában sérelmesnek találta, hogy gyermekét a Dr. Waltner Károly Egészségügyi Gyermekotthonból a Fogyatékosok Nevelő Intézetébe nem vették át azok után, hogy Szeged Megyei Jogú Város Önkormányzatának Közgyűlése 1999. december 17-én úgy határozott, hogy a nappali ellátást a Dr. Waltner Károly Egészségügyi Gyermekotthonban megszünteti.
	Figyelemmel arra, hogy a beadványban írtak a jogállamiságból fakadó jogbiztonság alkotmányos elvének érvényesülésével, valamint a lehető legmagasabb szintű testi és lelki egészséghez fűződő alkotmányos joggal összefüggő visszásság gyanújára engedtek következtetni, az ügyben a vizsgálatot 2000. február 3-án megindítottam. A vizsgálat megindításával egyidejűleg, az állampolgári jogok országgyűlési biztosáról szóló, 1993. évi LIX. törvény 18. § (4) bekezdésére hivatkozva az üggyel kapcsolatban tájékoztatást kértem Szeged Megyei Jogú Város polgármesterétől.

Az érintett alkotmányos jogok

Eljárásom során a következő alkotmányos jogok érvényesülését vizsgáltam az üggyel kapcsolatban:

1. A Magyar Köztársaság Alkotmányának (a továbbiakban: Alkotmány) 2. § (1) bekezdése szerint a Magyar Köztársaság független, demokratikus jogállam.

2. Az Alkotmány 70/D. § (1) bekezdése szerint a Magyar Köztársaság területén élőknek joguk van a lehető legmagasabb szintű testi és lelki egészséghez.

A ügy jogszabályi háttere és a vizsgálat megállapításai

A közoktatásról 1993. évi LXXIX. törvény 30. § (1) bekezdése szerint a testi, az érzékszervi, az értelmi, a beszéd- vagy más fogyatékos gyermeknek, tanulónak joga, hogy különleges gondozás keretében állapotának megfelelő pedagógiai, gyógypedagógiai, konduktív pedagógiai ellátásban részesüljön attól kezdődően, hogy fogyatékosságát megállapították. A különleges gondozást - a gyermek, tanuló életkorától és állapotától függően, meghatározott szakértői és rehabilitációs bizottságok szakértői véleményében foglaltak szerint - a korai fejlesztés és gondozás, az óvodai nevelés, az iskolai nevelés és oktatás, a fejlesztő felkészítés keretében kell biztosítani. A korai fejlesztés és gondozás megvalósítható otthoni ellátás, bölcsődei gondozás, fogyatékosok ápoló, gondozó otthonában nyújtott gondozás, gyógypedagógiai tanácsadás, korai fejlesztés és gondozás keretében biztosított fejlesztés és gondozás, konduktív pedagógiai ellátás keretében.

A testi, az érzékszervi, az enyhe vagy középsúlyos értelmi, a beszéd- vagy más fogyatékos gyermek, tanuló óvodai nevelése, iskolai nevelése és oktatása külön - az e célra létrehozott gyógypedagógiai nevelési-oktatási intézményben, óvodai csoportban, óvodai tagozaton, iskolai tagozaton, osztályban, csoportban - vagy a többi gyermekkel, tanulóval együtt - azonos óvodai csoportban, óvodai tagozatos, illetve iskolai osztályban (a továbbiakban a fogyatékos gyermekek, tanulók - külön vagy közös - nevelésében és oktatásában részt vevő óvoda és iskola és a fogyatékos tanuló ellátásában részt vevő kollégium együtt: gyógypedagógiai nevelésben-oktatásban részt vevő nevelési-oktatási intézmény) történhet. A gyermek külön óvodai nevelését végző óvodai csoportot, óvodai tagozatot, illetve a tanulók külön iskolai nevelését és oktatását végző iskolai tagozatot, osztályt, csoportot - a gyógypedagógiai nevelési-oktatási intézménnyel egyezően - a fogyatékosság típusának megfelelően kell létrehozni. A gyógypedagógiai nevelésben-oktatásban részt vevő nevelési-oktatási intézményben a gyermek, tanuló egészségügyi és pedagógiai célú habilitációs és rehabilitációs ellátásban is részesül.

A gyógypedagógiai nevelésben-oktatásban részt vevő nevelési-oktatási intézménynek rendelkeznie kell azokkal a személyi és tárgyi feltételekkel, amelyek a testi, az érzékszervi, az értelmi, a beszéd- vagy más fogyatékos gyermek, tanuló sajátos óvodai neveléséhez, iskolai neveléséhez és oktatásához, valamint az egészségügyi és pedagógiai célú habilitációs és rehabilitációs ellátáshoz szükségesek. A nevelési-oktatási intézményt a szülő választja ki a tanulási képességet vizsgáló szakértői és rehabilitációs bizottság, illetve az országos szakértői és rehabilitációs tevékenységet végző bizottság szakértői véleménye alapján.

A gyermek, tanuló érdekében a jegyző kötelezheti a szülőt, hogy gyermekével jelenjen meg szakértői vizsgálaton, illetve a szakértői vélemény alapján gyermekét a megfelelő nevelési-oktatási intézménybe írassa be.

Ha a gyermeket a kijelölt nevelési-oktatási intézmény nem tudja felvenni, a szakértői véleményt adó intézmény megkísérel másik, a sajátos neveléshez és oktatáshoz szükséges személyi és tárgyi feltételekkel rendelkező nevelési-oktatási intézményt találni. Ha így sem oldható meg a gyermek, a tanuló elhelyezése, a szakértői véleményt adó intézmény meghatározza, hogy a gyermek, a tanuló milyen módon kapcsolódhat be a nevelésbe és az oktatásba, és a gyermeket, a tanulót előjegyzésbe veszi mindaddig, ameddig felvételét nem sikerül megoldani.

Szeged Megyei Jogú Város polgármesterétől kapott tájékoztatás, valamint a rendelkezésemre álló dokumentumok alapján megállapítottam, hogy a szegedi önkormányzat fenntartásában lévő Dr. Waltner Károly Egészségügyi Gyermekotthon engedélyezett férőhelye 200 fő. Az otthon halmozottan fogyatékos személyek bentlakásos ellátását biztosítja. A fogyatékos személyek nappali intézménye - az otthon keretein belül -  10 férőhellyel működött. Mindkét ellátásra az intézmény ideiglenes, határozott idejű (1999. december 31.) működési engedéllyel rendelkezett. 

A Közgyűlés 1999. december 17-i ülésén döntött a Szeged Megyei Jogú Város Önkormányzat Dr. Waltner Károly Egészségügyi Gyermekotthon épületében működő "fogyatékosok nappali intézménye" ellátási forma megszüntetéséről. A megszüntetés elsődleges indoka az intézeti zsúfoltság csökkentése és ezzel az egy ellátottra jutó, legalább 6-8 négyzetméter lakóterület biztosítása volt, ugyanis  az otthonnak helyet nyújtó telek beépítettségi foka a további  - bővítést célzó - építkezést nem tette lehetővé. A zsúfoltságot a fenntartón túl kifogásolta a Csongrád Megyei Közigazgatási Hivatal, valamint Szeged MJ Város Hivatásos Önkormányzati Tűzoltósága is.
Az önkormányzat a helyi Fogyatékosok és Halmozottan Fogyatékos Fiatalok Egyházi Otthona Alapítvánnyal történt egyeztetés során telket cserélt az alapítvánnyal, amelynek értékkülönbségéről - 15 millió forint - lemondott azért, hogy a telken felépülő intézménybe az Önkormányzat által fenntartott intézményekből (Fogyatékosok Nappali Intézménye, SZMJVÖ Dr. Waltner Károly Egészségügyi Gyermekotthon) átkerülhessenek az ellátottak az új intézménybe. Az otthon kialakítása I. üteme részeként 2000. januárban megtörtént az épület műszaki átadása, amely 12 gyermek ellátását tudja biztosítani.

A panaszos gyermeke, az  állapotára vonatkozó szakértői vélemény alapján nem szobatiszta, szükségleteit nem jelzi, teljes körű kiszolgálásra szorul. Mászás kezdetleges formája kialakulóban van, állni segítséggel, kapaszkodással sem tud. Az intézmény igazgató-főorvosa a panaszosnak felajánlotta a nappali ellátási forma helyett a bentlakásos ellátási formát - azonnali felvétel mellett - a gyermek egészségi állapotára való tekintettel. Ezt a szülő nem fogadta el.

A kapott tájékoztatás kitért arra is - tekintve, hogy a szülő nem fogadta el a bentlakásos ellátási formát -, hogy Szeged MJ Város Önkormányzata Sás u. 2. sz. alatt Pedagógiai Intézet működtet, ahol a gyermek heti 3 órában képzési kötelezettségének eleget tudna tenni. Ezen a képzésen való részvételét - az általam előzőekben hivatkozott jogszabályok értelmében – a Csongrád Megyei Tanulási Képességet Vizsgáló Szakértői és Rehabilitációs Bizottság szakértői véleménye alapján kellene a gyermeknek igénybe venni. Az intézménybe történő felvétel - továbbra is - azonnali hatállyal megoldható.

A rendelkezésemre álló dokumentumok alapján megállapítottam, hogy az ügyben nem sérült sem a jogállamiságból fakadó jogbiztonság alkotmányos elve, sem a gyermek lehető legmagasabb szintű testi és lelki egészséghez fűződő alkotmányos joga. Az ügyben eljárt szervek részéről elmaradt vagy megalapozatlan intézkedést nem észleltem, ezért a Hivatalomnál folyó eljárást megszüntetem, a vizsgálatot lezárom.

Budapest, 2001. június 5.

Gönczöl Katalin